Date: 2023-11-11T11:49:23+00:00
Description: Ak sa chceš stať skutočne najlepším športovcom, akým len môžeš byť, musíš už dnes začať pracovať na rozvíjaní mysle šampióna. Pomocou tejto knihy dokážeš výrazne zlepšiť svoju celkovú športovú výkonnosť. Stratégie, techniky, metódy a určité princípy špičkovej výkonnosti v nej uvedené podrobne popisujú, ako môžeš dosiahnuť vrchol svojej športovej výkonnosti. Kniha Myseľ šampióna je pre teba tým správnym sprievodcom na ceste za naplnením tvojich športových i osobných cieľov.

Myseľ šampióna

Vyšlo aj v tlačovej podobe

Objednať môžete na

www.lindeni.sk
www.albatrosmedia.sk

Michal Kopčan

Myseľ šampióna – e-kniha

Copyright © Albatros Media a. s., 2022

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Ďakujem svojej manželke Zdenke,

svojim dvom úžasným dcéram Hanke a Adelke,

a tak isto svojim rodičom za podporu a lásku,

ktorú od nich všetkých pravidelne dostávam.

„Ak verí niekto v nejaké limity,

vytvára zo seba nevinne

limitovaného človeka!“

PhDr. Michal Kopčan

PREDSLOV AUTORA

Niet pochýb o tom, že venovať sa v súčasnosti profesionálnemu športu je fyzicky veľmi náročné. Ak chceš vynikať v akomkoľvek športe, musíš mať nielen výborné technické, ale aj taktické znalosti, ktoré zahŕňajú rôzne herné stratégie. Takisto musíš mať výbornú fyzickú kondíciu, prácu nôh, fyzickú silu a odolnosť. Bez týchto aspektov hry a pravidelného a svedomitého tréningu sa nikdy nemôžeš zaradiť medzi najlepších.

Bohužiaľ aj v súčasnosti sa pre mnohých športovcov ich tréning končí práve v tomto bode. Je to kritická chyba, nakoľko sa domnievajú, že vyššie spomínané fyzické atribúty sú postačujúce na to, aby sa zaradili medzi tých najlepších. Týmto ignorujú takú podstatnú časť prípravy športovca, akou je mentálny aspekt hry.

Ak by sme to napríklad aplikovali na futbal, potom celková príprava futbalistu zahŕňa omnoho viac ako len nahrávky, kľučky, bránenie, útočnú hru atď. Je potrebné používať svoju hlavu. A teraz nehovorím o hlavičkovaní! V prípade, že útočník obíde obrancu, ide sám na brankára a jednoducho zahodí jasnú šancu na strelenie gólu, vtedy nemôžeme hovoriť o nedostatočnej technickej vybavenosti hráča. Keď najlepší hráči sveta nepremenia penaltu, nie je to kvôli tomu, že by nedostatočne trénovali. Ak tím, ktorý je v zápase favoritom, a predpokladá sa jeho ľahké víťazstvo, prehrá s oveľa slabším tímom, nie je možné to vysvetliť tým, že by šlo o šťastie či šikovnosť súpera.

Ak hráš pod úrovňou svojho potenciálu kvôli tomu, že máš obavy či strach, alebo si nervózny, nie je to preto, že by si zrazu stratil svoje hráčske schopnosti! Všetky tieto prípady poukazujú na mentálny aspekt hry, na jej psychologický rozmer.

Najlepší športovci majú nielen skvelé fyzické schopnosti, kondíciu a technické zručnosti, ale disponujú aj správnym nastavením mysle, inými slovami sú považovaní za mentálne silných športovcov. Buď priamo, alebo nepriamo, sú pravidelne trénovaní po mentálnej stránke. V prípade, že si napríklad zahodil jasnú šancu na gól, bál si sa svojho súpera alebo si hral veľmi zle, pretože ti chýbalo sebavedomie, alebo si mal hlavu plnú negativity, potom presne vieš, o čom hovorím, keď sa rozprávame o mentálnej stránke hry.

Aby si sa stal šampiónom, je potrebné začať systematicky pracovať na svojej mentálnej stránke, na tvojom, nazvime to, vnútornom športovcovi. Musíš si vyhradiť čas na to, aby si pracoval na rozvíjaní svojej mentálnej stránky, na zvládaní stresu zo zápasu, na svojej koncentrácii a blokovaní rôznych rušivých faktorov, na rýchlom navrátení formy z prípadnej športovej krízy, zlých výkonov či pauzy po zranení. Je potrebné, aby si pracoval na svojom sebavedomí, na znížení stresu, prípadne strachu zo zápasu či súpera, na tom, aby si bol celkovo mentálne odolný a naučil sa myslieť a konať ako praví víťazi. Toto sú mentálne zručnosti, ktoré sú typické pre víťazov. Dobrá správa je tá, že sa ich vieš naučiť aj ty!

Ak sa chceš stať skutočne najlepším športovcom, akým len môžeš byť, aby si získal konkurenčnú výhodu voči ostatným športovcom, musíš jednoducho už dnes začať pracovať na rozvíjaní mysle šampióna. Mentálna odolnosť posunie tvoju výkonnosť o niekoľko stupňov vyššie. Vďaka mentálnej odolnosti budeš schopný držať krok aj s fyzicky oveľa zdatnejšími a vyspelejšími športovcami.

V prípade, ak sa nebudeš venovať rozvoju svojej mentálnej stránky, ak nebudeš vedieť, ako zvládať stres z veľkých zápasov či súťaží, ak sa budeš koncentrovať na nesprávne veci pred a počas svojho výkonu, alebo nebudeš vedieť, ako sa mentálne zbaviť prípadných chýb v zápase či slabšieho výkonu, potom všetka tvoja tvrdá práca, odhodlanie, schopnosti a správne vedenie trénerom vyjdú nazmar.

Ak sa chceš stať víťazom, musíš nájsť správnu rovnováhu počas tréningu. Musíš jednoducho trénovať svoje fyzické i mentálne schopnosti. Napísaním tejto knihy chcem odhaliť najčastejšie stratégie a techniky mentálneho tréningu, pomocou ktorých budeš schopný posunúť svoj športový výkon na najvyššiu úroveň tvojho fyzického potenciálu.

Ak naozaj chceš, si schopný vybudovať si myseľ šampióna. Všetko čo na to potrebuješ, je iba extra snaha, ako na ihrisku, tak aj mimo ihriska (športoviska). Ak obetuješ svojmu mentálnemu rozvoju extra čas, budeš schopný lepšie zvládať tlak, ktorý je na teba vyvíjaný pred zápasom či súťažou. Je to naozaj iba malá cena za to, aby si vedel skutočne ovládať svoje negatívne myšlienky alebo emócie, ktoré ti následne bránia podávať tie najlepšie výkony siahajúce vždy k tvojmu najvyššiemu potenciálu.

Stratégie, techniky, metódy a určité princípy špičkovej výkonnosti, ktoré sú uvedené v tejto knihe, podrobne popisujú, ako môžeš dosiahnuť vrchol svojej športovej výkonnosti, inými slovami, ako sa stať šampiónom vo svojej športovej činnosti, či už si mladý začínajúci športovec, stredoškolský, vysokoškolský, rekreačný, profesionálny alebo olympijský športovec. Kniha je určená aj rodičom mladých športovcov, ktorí chcú kontinuálne rozvíjať mentálnu odolnosť svojho dieťaťa, a tak ho adekvátne pripraviť na rôzne záťažové situácie, ktoré so sebou šport, ale aj samotný život, prináša. Ak si tréner a chceš získať základy mentálneho tréningu, a aj týmto spôsobom pomôcť sebe a svojim zverencom na ceste za úspechom, aj pre teba je určená práve táto kniha. Kniha ponúka odpovede aj pre vysoko výkonných manažérov, ktorí musia často podávať výkony na úrovni ich potenciálu. Metódy a techniky mentálneho tréningu sú nápomocné pre každého, kto chce v akejkoľvek oblasti podávať kvalitný výkon.

Porozmýšľaj a spomeň si na aktívnych ľudí v tvojom živote, na tých, ktorých si vážiš, prípadne obdivuješ. Aké špecifické charakterové vlastnosti si na týchto kamarátoch, spoluhráčoch, tréneroch či známych osobnostiach najviac ceníš? Kto v tvojom živote má vysoké „IQ“ v oblasti mentálnej odolnosti?

Porozmýšľaj aj nad špičkovými športovcami, ktorí dokázali niečo veľkolepé v histórii športu – nad olympionikmi, profesionálnymi športovcami, prípadne dobrodruhmi a ľuďmi, ktorí podávajú kontinuálne obdivuhodné výkony. Koho konkrétne si najviac vážiš a aká je jeho najsilnejšia vlastnosť, ktorú najviac obdivuješ? Je to jeho sebavedomie, sústredenie, vyrovnanosť, angažovanosť alebo iná kľúčová vlastnosť?

Rovnaké pozitívne mentálne vlastnosti, ktoré obdivuješ na druhých, sú aj v tebe a čakajú na to, aby sa naplno prejavili.

Ak dokážeš spozorovať kľúčovú vlastnosť u niekoho iného, potom už v sebe túto vlastnosť máš, pretože iba osoba s podobnými vlastnosťami dokáže rozpoznať tieto vlastnosti u iných. Mysli na to: „Ak to dokážem spozorovať, mám na to dokázať to aj ja.“

Obdiv a závisť sú našimi bežnými psychologickými reakciami, keď sledujeme výkony mimoriadne úspešných ľudí pri náročných činnostiach, a to nielen športových. Avšak naše vnútorné presvedčenie spôsobuje, že tieto osoby niekedy nevinne nadraďujeme nad seba či ostatných ľudí. Väčšina z nás príliš rýchlo zavrhne myšlienku, že by sme mohli byť ako „hrdinovia“, ktorých najviac obdivujeme a rešpektujeme, alebo ich môžeme dokonca v určitých aspektoch aj prevýšiť.

Žiť tento postoj a usilovať sa o to najlepšie v danom momente je spôsob, ako sa presadiť v oblasti, v ktorej sa pohybuješ. Či už ide o mládežnícky, výkonový, či vrcholový šport. Hlavným cieľom tejto knihy je maximalizovať tvoj atletický potenciál rozvojom mysle šampióna. Ak chceš pravidelne podávať výkony ako najlepší športovci, musíš myslieť ako oni. Dosiahnutie tohto cieľa si vyžaduje program určitej psychologickej prípravy a vzájomne prepojených mentálnych zručností, mentálnych stratégií a určitých základných princípov špičkovej výkonnosti.

Kapitoly v tejto knihe sú usporiadané v krátkych stručných častiach pre dnešných zaneprázdnených športovcov, trénerov a rodičov. Každá kapitola ponúka dôležité kroky vedúce k zdokonaľovaniu tvojej mentálnej stránky. Tieto praktické tipy a techniky sú určené pre všetky vekové kategórie a rôzne ciele. Tieto víťazné postoje a správanie sú tiež dôležitými životnými zručnosťami pre firemné a akademické prostredie, ako aj pre každodenné činnosti.

Kniha je popretkávaná konkrétnymi príbehmi z praxe mentálneho trénera. Ide o osobné a inšpiratívne príbehy aktívnych športovcov, pričom kvôli zachovaniu anonymity boli v príbehoch pozmenené iba ich reálne mená. Naučíš sa myslieť, cítiť a správať sa ako šampión, čo predstavuje dôležitý základ na dosiahnutie tvojich najvyšších športových i osobných cieľov.

Mnohé z odporúčaní v tejto knihe vychádzajú z klasických štúdií a najnovších výskumov v oblasti psychológie výkonu, ako aj z mojich vlastných rozsiahlych profesionálnych skúseností v mentálnom koučingu a športovej psychológii. V knihe sa delím o princípy a metódy, ktoré sa mi praxou overili, a pokladám ich za účinné pri rozvíjaní mentálnej odolnosti. Knihu je možné efektívne čítať viacerými spôsobmi. Napr. si prečítaj každý deň jednu kapitolu – alebo jeden odstavec, aby si úplne absorboval obsah knihy. Prípadne si môžeš knihu prečítať naraz a postupne sa vracať k jednotlivým kapitolám tak, aby si sa pravidelne posúval k svojmu najvyššiemu potenciálu.

ÚVOD

Prečo niektorí športovci zlyhajú pri rozvíjaní svojej mentálnej odolnosti?

Prečo táto kniha niekedy nepomôže športovcom, aby nadobudli mentálnu odolnosť? Najväčšia chyba, ktorú robia športovci, je tá, že jednoducho správne netrénujú techniky mentálneho tréningu. Síce počúvajú o technikách, ktoré im pomáhajú myslieť ako víťazi, či ako zostať v pokoji aj vo vypätých situáciách, ale zlyhávajú v správnom tréningu týchto techník. Ak si iba prečítaš túto knihu a nenájdeš si čas na realizáciu spomínaných techník, nedostaneš z tejto knihy toľko, ako očakávaš.

Samozrejme samotným prečítaním knihy získaš určite zopár výborných myšlienok, ktoré pravdepodobne posunú tvoju výkonnosť na vyššiu úroveň. Ak to ale myslíš naozaj vážne a chceš sa stať šampiónom, posunúť svoju výkonnosť na najvyššiu možnú úroveň zodpovedajúcu tvojmu fyzickému potenciálu, potom je potrebné, aby si si našiel čas na pravidelný tréning týchto zručností.

Mentálne zručnosti sa ničím neodlišujú od zručností, ktoré nadobúdaš v klasickom tréningovom procese. Ak chceš patriť medzi najlepších, musíš trénovať oboje poctivo. Ak si napríklad futbalista a nikdy si netrénoval spracovanie lopty jedným dotykom, nemôžeš očakávať, že budeš schopný zvládať túto zručnosť pod zvýšeným tlakom v zápase. Presne tak isto to je aj s použitím mentálnych zručností. Ak si napríklad nikdy predtým netrénoval techniky používané na koncentráciu či blokovanie rušivých faktorov, v zápase nebudeš schopný zostať koncentrovaný a uvoľnený pod tlakom.

Mentálne zručnosti musia byť najprv trénované v pokojnom prostredí (bez vonkajšieho tlaku), následne môžu byť aplikované počas tréningu, a potom v zápase pod reálnym tlakom.

Je potrebné, aby si pri učení sa a aplikovaní týchto mentálnych zručností strávil dostatok času v pravidelných intervaloch. Desať až tridsať minút denne plne postačuje na to, aby si na ihrisku (športovisku) začal mentálne vynikať. Okrem toho musíš byť samozrejme trpezlivý. Dopraj si dostatok času na to, aby si každú techniku dostatočne zvládol. Ak by si sa príliš ponáhľal s každým cvičením, môžeš skončiť frustrovaný tým, že daná technika nefunguje, a tak by si sa pripravil o plné rozvinutie svojich športových schopností.

Maj na pamäti, že najlepší hráči a tréneri súčasnosti aktívne používajú mentálne zručnosti, ktoré im pomáhajú v tom, aby sa udržiavali na vrchole čo najdlhšie. Tí najlepší tréneri nenechávajú mentálnu prípravu na náhodu a využívajú zložky mentálneho tréningu v každodennej práci.

Nesnaž sa znovu objaviť to, čo už je dávno úspešne používané!

Táto kniha je založená na dôležitom princípe úspechu a najvyššieho možného výkonu: Ak to už na svete niekto dokázal, tak to môžeš dokázať aj ty. Ak niekto vyniká v tvojom športe, potom je aj pre teba možné dosiahnuť podobnú úroveň úspechu. Všetko čo k tomu potrebuješ, je vedieť AKO. To znamená, že ak poznáš stratégie úspešných športovcov, napríklad ako trénujú, ako zvládajú stres, ako sa vedia vyrovnať s prípadnou hráčskou krízou či horšími výkonmi, ako si vedia udržať motiváciu atď., a ak začneš pravidelne využívať tieto princípy, techniky a stratégie, potom môžeš výrazným spôsobom zvýšiť svoju celkovú výkonnosť.

Ale iba tým, že budeš sledovať a využívať princípy, techniky a stratégie tých najlepších športovcov, nedosiahneš to, že budeš na tej istej úrovni ako oni. Ide však o akúsi formu dobrého klamstva. Dovoľ mi to vysvetliť.

Ak spoznáš úspešné stratégie mentálneho tréningu najlepších športovcov, čo robia fyzicky, mentálne, ako sa stravujú atď., a začneš aj ty tieto stratégie využívať, tvoja celková výkonnosť sa bude zákonite zlepšovať. Keď budeš konať podľa toho, že to je skutočne pravda, potom dosiahneš ako športovec omnoho viac, ako by to malo byť opačne. Nesnaž sa znovu objaviť to, čo už je dávno úspešne používané. Pozoruj najlepších športovcov a uč sa od nich. Netrénuj, resp. nekoučuj v úplnej prázdnote. Ak si otvorený novým veciam či návykom, v takom prípade sa budeš veľmi rýchlo učiť a budeš zákonite úspešnejší než tí, ktorí si myslia, že nič nepotrebujú a majú už všetky odpovede. Rozprávaj sa, čítaj a študuj tých najlepších. Je to jeden z najlepších spôsobov, ako sa môžeš pravidelne zlepšovať.

Presne týmto spôsobom som napísal aj túto knihu. Kontaktoval som najlepších mentálnych trénerov na svete, čítal som ich knihy, chodil na ich prednášky. To znamená, že táto kniha je nepriamo písaná tými najlepšími odborníkmi v obore. Použil som všetky najlepšie stratégie, techniky a princípy, ktoré som získal či už od športovcov, trénerov, alebo mentálnych koučov. Jediné, čo potrebuješ, je vyhradiť si čas na aplikáciu týchto techník a začať ich pravidelne používať.

Každý ma v sebe tzv. superšportovca

Ako športovec (a nielen ako športovec) máš v sebe neskutočný potenciál. Máš v sebe skryté zdroje. Máš schopnosť robiť veci, aké si nevieš skoro ani predstaviť. Či tomu veríš alebo nie, je to naozaj pravda. Najlepší svetoví motivační tréneri často používajú štatistiky typu: „Využívaš iba 5 % svojho potenciálu.“ Alebo: „Máš 50-krát viac schopností, ako si myslíš, že naozaj máš.“ Osobne si nedovolím tvrdiť, koľko zo svojho potenciálu skutočne využívaš alebo či máš 20-, 30- alebo 50-krát väčšie schopnosti, ako si myslíš, že naozaj máš. Čo však s určitosťou môžem tvrdiť, je fakt, že určite nevyužívaš všetky svoje vnútorné zdroje, a taktiež, že nie je využívaný tvoj plný potenciál. Nevieš ani to, aké sú tvoje limity, a čo všetko môžeš dosiahnuť.

V histórii ľudstva a športu sme videli nespočetné množstvo vecí či výkonov, nad ktorými sa zastavoval rozum a zdali sa byť predtým neuskutočniteľné. Človek nikdy nevie, kde sú jeho skutočné hranice. Ak máš tie správne stratégie, si motivovaný uspieť, si vytrvalý a trpezlivý, môžeš dosiahnuť skutočne veľa. Jediné limity, ktoré ťa brzdia v tvojom raste, sú tie, ktoré sa nachádzajú v tvojej hlave. Ak prekonáš tieto obmedzujúce limity, potom sa začnú diať veci, ktoré mnohí nazývajú neuveriteľnými.

KAPITOLA I.

1.1 Spojitosť medzi hlavou a telom

Každý tvoj výkon je samonaplňujúcim sa proroctvom.

Jednou z prvých vecí, ktorým je potrebné porozumieť, ak si chceš vybudovať myseľ šampióna, je myšlienka, že každý tvoj výkon je tvojím samonaplňujúcim sa proroctvom. Čo tým myslím? To, že ako športovec dosiahneš presne to, čo očakávaš. V nasledujúcich riadkoch budem používať termín zápas. Pod týmto termínom si v závislosti od tvojho športu môžeš predstaviť súťaž či preteky. Ak ideš do zápasu s tým, že tvoj výkon bude slabý, budeš aj v skutočnosti hrať slabo. Ak očakávaš, že sa ti bude v zápase dariť a budeš sa športom baviť, tak to bude aj v skutočnosti. Je to jednoducho spojitosťou mysle a tela.

Ak ideš do zápasu alebo do určitej hernej situácie a hovoríš si nasledujúce veci: „Tento súper je taký dobrý. Cítim sa mizerne... minulý zápas som hral veľmi slabo... čo ak sa mi zase nebude dariť...“ atď., následne sa v tvojom tele začnú diať takéto fyziologické zmeny: tvoje svaly sa začnú sťahovať, tvoje dýchanie sa zrýchli a začne byť plytkejšie, tvoje srdce a tep sa zrýchlia a tým pádom strácaš cirkuláciu krvi v rukách a chodidlách. Všetky tieto fyziologické zmeny následne ovplyvnia tvoju výkonnosť – spomalia sa tvoje reflexy a rýchlosť nôh (príčinou bývajú stiahnuté svaly), tvoje pohyby sa stávajú menej plynulými a viac nemotornými. Napríklad pri loptových hrách strácaš cit s loptou (kvôli poklesu cirkulácie krvi v chodidlách), rovnako trpí aj tvoja celková kondícia (plytké a zrýchlené dýchanie uberá z tvojej kondície, napriek tomu, že môžeš byť veľmi dobre trénovaný!).

Rozdiel medzi tvojimi najlepšími a najhoršími výkonmi (v prípade, že tvrdo a pravidelne pracuješ v tréningovom procese, máš potrebné zručnosti a stratégie atď.) je v tvojej hlave! Je to mentálna stránka, ktorá úzko súvisí s tým, ako myslíš, čo hovoríš sebe samému, čo si predstavuješ (myšlienky, vnútorný rozhovor a obrazy). Pred výbornými výkonmi boli všetky tieto veci odlišné od tých, ktoré si použil pred tvojimi najhoršími výkonmi.

1.2 Objav v sebe svojho vnútorného trénera

Cvičenie č. 1: Vizualizácia tvojich predošlých TOP výkonov

Nájdi si pokojné miesto bez akýchkoľvek vonkajších rušivých faktorov. Porozmýšľaj nad svojím posledným TOP výkonom, keď si sa cítil veľmi dobre, či už počas celého výkonu, alebo len v nejakých momentoch tvojej hry. Zatvor si oči a použitím predstavivosti sa prenes naspäť do tohto zápasu, pozeraj sa na všetko, počuj a precíť všetko, čo sa dialo v tom zápase, všetko to, čo považuješ za TOP výkon. Najprv sa zamysli nad tým, čo sa dialo pred zápasom. O čom si premýšľal? Čo si si vravel pred zápasom? (Čo ti hovoril tvoj vnútorný tréner?) Tešil si sa na tento zápas alebo nie? Robil si si pred zápasom určitú formu vizualizácie? Na čo si sa koncentroval? Čo sa potom dialo počas tvojho výkonu v tvojej mysli? Bol si si vedomý svojho vnútorného rozhovoru? Ak si spravil chybu – napríklad ťa vo futbale obohral protihráč, stratil si loptu atď., – ako si sa popasoval s danou situáciou po mentálnej stránke? Čo si si sám vnútorne hovoril v týchto momentoch? A nakoniec – ako si sa cítil po zápase? Čo sa dialo po zápase v tvojej hlave? Ako si hodnotil tento zápas z mentálnej stránky?

Cvičenie č. 2: Vizualizácia tvojich predošlých zlých výkonov

Pokojne a pohodlne sa usaď niekde na mieste bez rušivých faktorov. Teraz budem od teba chcieť niečo menej príjemné. Porozmýšľaj nad svojím posledným zlým výkonom, keď si naposledy nebol so svojím výkonom vôbec spokojný. Zatvor oči a opäť si začni prehrávať momenty z tohto zápasu (súťaže, pretekov). Chcem od teba, aby si zase videl, počul a cítil všetko, čo sa ti v tomto zápase nepodarilo. Najprv sa zameraj na to, čo sa dialo u teba po mentálnej stránke pred zápasom. Aké si mal pred zápasom očakávania? Aký bol tvoj predzápasový vnútorný rozhovor? Mal si z tohto zápasu obavy? Robil si pred zápasom vizualizáciu? Ak áno, ako sa prejavovala? Na čo si sa koncentroval? Čo potom nasledovalo z mentálneho hľadiska počas zápasu? Aký bol tvoj vnútorný rozhovor? Ak ťa napríklad vo futbale obohral protihráč, pokazil si rozohrávku, prehral osobný súboj alebo zahodil vyloženú šancu – ako si si s tým poradil po mentálnej stránke? A napokon, ako to vyzeralo po zápase? Čo si si sám vravel? Aké si mal vnútorné pocity?

Ak stráviš trochu času týmito dvoma cvičeniami, t. j., že budeš schopný porovnať svoje dobré výkony so zlými, v krátkom čase budeš schopný rozpoznať, akým spôsobom tvoja hra súvisí s tým, ako myslíš pred zápasom a počas neho. Často sa zápasy vyhrávajú alebo prehrávajú už pred tým, ako sa začali. Ako často sa ti už stalo, že si bol príliš vystresovaný alebo si mal obavy zo svojho výkonu, zo súpera, či z počtu divákov ešte pred tým, ako sa zápas začal?

Cvičenie č. 3: Porovnanie dobrých a zlých výkonov

Rezervuj si teraz 5 minút a poznamenaj si presné rozdiely medzi tvojimi dobrými a slabými výkonmi. Skús zostaviť zoznam tvojho vnútorného rozhovoru, ktorého si si bol vedomý pred zápasom a počas zápasu, ktorý ti naozaj vyšiel. Teraz sprav presne to isté, ale zameraj sa na tvoj vnútorný rozhovor pred a počas zápasu, keď tvoj výkon bol ďaleko od ideálu. Teraz porovnaj oba tieto zoznamy. Ak chceš, môžeš začať porovnávať viaceré tvoje dobré a zlé zápasy. Po čase by si mal vidieť, že sa v týchto viacerých porovnaniach nachádza určitý vzorec.

Toto cvičenie by ti malo ukázať, že tvoje dobré a zlé výkony nie sú náhodné, ale priamo súvisia s nastavením tvojej mysle. Ak ideš do zápasu s negatívnymi myšlienkami a napĺňaš svoju myseľ doslova odpadom, tvoja celková výkonnosť bude takýmto myslením ovplyvnená. Ak napríklad spravíš chybu alebo ti veci nevychádzajú podľa tvojich predstáv, potom máš tendenciu zaťažovať sa svojimi chybami, a tým pádom logicky podáš horší výkon. Naopak, ak ideš do zápasu s pozitívnym vnútorným rozhovorom a optimistickými myšlienkami, bude sa tvoj výkon približovať k tvojmu športovému potenciálu. S ľahkosťou sa popasuješ s chybami či s niečím, čo sa ti až tak nevydarilo, a to má presne ten požadovaný pozitívny vplyv na tvoju celkovú výkonnosť.

Tieto cvičenia sú dôležité, pretože ti poskytujú spätnú väzbu na tvoje mentálne stratégie pred a počas zápasu (myšlienky, vnútorný rozhovor, predstavivosť atď.). Uvedomením si týchto vecí sa staneš mentálne odolnejším hráčom. Bez uvedomenia si týchto vecí nebudeš schopný zmeniť negatívny vnútorný rozhovor či prípadné negatívne myšlienky a správanie. Namiesto toho by si sa stal iba obeťou takéhoto zmýšľania.

Uvedomenie si týchto vecí je kľúčom k zmene. Napríklad z hľadiska futbalového hráča, ak máš problémy s kontrolou lopty prvým dotykom, zmena, resp. zlepšenie tejto zručnosti, nastane iba vtedy, keď si uvedomíš, čo presne robíš zle. Ihneď keď vidíš, cítiš a uvedomíš si túto chybu, si v pozícii, aby si ju vedel následne napraviť. Tento istý princíp je použiteľný aj po mentálnej stránke. Najprv musíš poznať svoje negatívne vzorce správania, ktoré majú vplyv na tvoj výkon, a až potom ich budeš schopný zmeniť. Ak proti určitým tímom alebo konkrétnemu hráčovi nehráš na úrovni svojho potenciálu, kým to budeš schopný zmeniť, musíš si byť najskôr vedomý, akým spôsobom sa v týchto situáciách mentálne sabotuješ.

Ako pre športovca je pre teba potrebné, aby si nepodceňoval silu svojho vnútorného kouča. Maj na pamäti, že tvoj vnútorný rozhovor má priamy vplyv na tvoj výkon. Nasledujúcim cvičením by som ti chcel názorne ukázať silu prepojenia mysle a tela.

Cvičenie č. 4: Sila prepojenia mysle a tela

Nájdi si miesto, kde ťa nebude nikto a nič rušiť. Postav sa s rukami voľne spustenými pozdĺž tela. Je potrebné, aby si si uvedomil, že toto cvičenie je akýmsi testom, ako pracuje tvoja predstavivosť. Teraz zdvihni obe ruky na úroveň svojich ramien, pričom tvoje dlane smerujú k sebe. Ľavú ruku otoč tak, aby dlaň smerovala nahor. Na pravej ruke zdvihni teraz palec tak, aby smeroval taktiež nahor. Zatvor oči a používaj iba tvoju predstavivosť. Nerob nič vedome. Predstav si, že v tvojej ľavej ruke držíš veľmi ťažkú knihu. Predstav si tiež, že na svojom pravom palci máš uviazaný balón naplnený héliom.

Využívaj iba svoju predstavivosť, predstavuj si, ako je tvoja ľavá ruka ťažšia a ťažšia, padá k zemi... a naopak, že tvoja pravá ruka je stále ľahšia a ľahšia a stúpa nahor. Dopraj si na túto predstavu dostatok času, až kým nezačneš pociťovať, že sa to naozaj začína diať. Opakuj tieto príkazy pre „ľahkú či ťažkú“ ruku 1 až 2 minúty. Teraz môžeš otvoriť oči. Pozri sa na obe ruky. Spozoroval si nejaký fyziologický rozdiel v oboch rukách? Ak si naozaj nechal pracovať iba svoju predstavivosť, je veľká pravdepodobnosť, že si zaznamenal vizuálny rozdiel (vo výške rúk) aj fyziologický rozdiel. Ľavá ruka bola pravdepodobne ťažšia a viac unavená ako pravá ruka.

1.3 G. I. G. O. faktor (z angličtiny: garbage in/garbage out: odpad dovnútra/odpad von)

Ak si cítil v ľavej ruke únavu a napätie, dáš mi za pravdu, že tieto pocity boli naozaj veľmi skutočné. Vec, ktorá bola v tvojej predstave, bola ťažká kniha. Toto cvičenie poukazuje na to, ako myšlienky, ktorými sa zapodievaš a doslovne ich podporuješ, majú priamy vplyv na tvoje telo, pričom dochádza k fyziologickým zmenám, ktoré ovplyvňujú tvoj výkon. Napríklad ak by si si vo futbale cez prestávku v rámci tvojho výkonu vravel, že si príliš unavený na to, aby si odohral celý druhý polčas v tempe, takýto vnútorný rozhovor by iba prispieval k ešte väčšej únave. Ak sa napríklad pred výkonom zapodievaš tým, aký rýchly je tvoj protihráč, aký je šikovný a skúsený, zákonite budeš ešte pomalší a menej sebavedomý ako za normálnych okolností.

Uvedom si, že tvoje vlastné vnútorné pokyny majú vplyv nielen na tvoj výkon, ale aj na výkon celého tvojho tímu (ak hovoríme o kolektívnych športoch). Tím sa dostane do krízy a nedarí sa mu aj vďaka G. I. G. O. faktoru. Ak ty a tvoji spoluhráči nebudete ochotní pracovať na zmene negatívneho vnútorného rozhovoru, potom nebudete schopní zmeniť spôsob svojej hry a zákonite nebudete schopní sa herne zlepšovať.

Pamätaj si, že tvoja výkonnosť je „sebanaplňujúca“... Dostaneš to, čo očakávaš.

Ak si hovoríš, že niečo nedokážeš, alebo že tebe sa to vždy stáva, potom nebuď prekvapený, ak sa ti to aj splní. Je veľmi dôležité, aby boli tvoj vnútorný rozhovor a tvoj vnútorný kouč vždy iba pozitívni. Namiesto princípu „garbage in – garbage out“ (teda odpad dovnútra, odpad von), chceš naopak „good stuff in – good stuff out“ (teda dobré veci dovnútra, dobré veci von).

Praktický tip:

Table of Contents

Predslov autora

Úvod

Prečo niektorí športovci zlyhajú pri rozvíjaní svojej mentálnej odolnosti?

Každý ma v sebe tzv. superšportovca

Kapitola I.

1.1 Spojitosť medzi hlavou a telom

1.2 Objav v sebe svojho vnútorného trénera

1.3 G. I. G. O. faktor (z angličtiny: garbage in/garbage out: odpad dovnútra/odpad von)

1.4 Zmena príbehu: príklad z praxe

1.5 Výkonnostný denník mentálneho tréningu

1.6 Denník mentálneho tréningu: príklad z praxe

Kapitola II.

Kapitola III.

Kapitola IV.

Kapitola V.

Kapitola VI.

Kapitola VII.

Kapitola VIII.